b"\n_START_ARTICLE_\nPuddefjorden\n_START_PARAGRAPH_\nPuddefjorden er en 3 500 meter lang avstikker av Byfjorden i Bergen. Puddefjorden starter ved Nordnespynten og g\xc3\xa5r i dag inn til Store Lungeg\xc3\xa5rdsvann, men slik har det ikke alltid v\xc3\xa6rt.\n_START_SECTION_\nBeliggenhet\n_START_PARAGRAPH_\nDen opprinnelige Puddefjorden var b\xc3\xa5de lenger og bredere enn i dag, men etter omfattende industrialisering av omr\xc3\xa5dene p\xc3\xa5 slutten av 1800-tallet, ble Puddefjordens utseende kraftig forandret. Puddefjorden ligger ved noen av bergenomr\xc3\xa5dets viktigste industribydeler, og har spilt en enormt viktig rolle for byens utvikling og industrialisering. Noen av de mest kjente omr\xc3\xa5dene er M\xc3\xb8hlenpris, \xc3\x85rstad, Damsg\xc3\xa5rd, Laksev\xc3\xa5g, Solheimsviken og N\xc3\xb8stet._NEWLINE_F\xc3\xb8r denne utbyggingen gikk Puddefjorden rundt byen, og endte opp kun et stenkast fra V\xc3\xa5gen. Etter den endelige gjenfyllingen av sundet mellom Lille Lungeg\xc3\xa5rdsvann og Store Lungeg\xc3\xa5rdsvann i 1926, stopper n\xc3\xa5 Puddefjorden ved Store Lungeg\xc3\xa5rdsvann.\n_START_SECTION_\nHistorie\n_START_PARAGRAPH_\nTil tross for at Puddefjorden ligger i Bergen, har ikke fjorden v\xc3\xa6rt en del av byens eldre historie i noen s\xc3\xa6rlig grad. Fjorden er utsatt for sterke str\xc3\xb8mmer, de innerste delene ble for lett islagt vinterstid og p\xc3\xa5 toppen av det hele har Puddefjorden en god del skj\xc3\xa6r og holmer som har gjort b\xc3\xa5tferd un\xc3\xb8dvendig farefullt og gjorde V\xc3\xa5gen til et soleklart bedre innseilingsled. Navnet Puddefjorden kommer muligens fra nettopp disse skj\xc3\xa6rene \xe2\x80\x93 fjorden er f\xc3\xb8rst omtalt s\xc3\xa5 sent som 1560, og ble da skrevet som Pudefjorden, som muligens stammer fra Bodafjord og norr\xc3\xb8nt bodi, som betyr skj\xc3\xa6r._NEWLINE_Isen, skj\xc3\xa6rene og den sterke str\xc3\xb8mmen gjorde at eksempelvis kongene p\xc3\xa5 Alrekstad (idag kjent som \xc3\x85rstad) ikke benyttet Puddefjorden. Isen stoppet ogs\xc3\xa5 et invasjonsfors\xc3\xb8k fra Christoffer Trondsen i 1536, da Puddefjorden opprinnelig gikk helt inn til det som i dag er kjent som Lille Lungeg\xc3\xa5rdsvann._NEWLINE_Puddefjorden ble alts\xc3\xa5 fra gammelt av ikke regnet som en del av Bergen, men regnet som et av de omliggende omr\xc3\xa5dene, og slikt var det til rundt midten av 1800-tallet. Puddefjordens nord\xc3\xb8stlige side tilh\xc3\xb8rte derimot byen, og her dukket det opp spredd bebyggelse p\xc3\xa5 slutten av 1600-tallet, som senere ble kjente bydeler som N\xc3\xb8stet og M\xc3\xb8hlenpris. Men glansperioden til Puddefjorden og de omliggende omr\xc3\xa5dene kom f\xc3\xb8rst med industrialiseringen.\n_START_SECTION_\nMilj\xc3\xb8\n_START_PARAGRAPH_\nLangvarig industridrift har hatt en milj\xc3\xb8messig innvirkning p\xc3\xa5 Puddefjorden, og sedimentet er sterkt forurenset med b\xc3\xa5de PCB og kvikks\xc3\xb8lv, og Puddefjorden er n\xc3\xa5 inndelt i fem delomr\xc3\xa5der, og oppryddingsarbeidet ansl\xc3\xa5s til \xc3\xa5 koste et titalls millioner kroner. Det har heller aldri foreg\xc3\xa5tt noen s\xc3\xa6rlig dokumentasjon over hvilke giftstoffer som har blitt sluppet ut i Puddefjorden, samtidig som at b\xc3\xa5de mindre industri og ikke minst privatbefolkningen i \xc3\x85rstad-omr\xc3\xa5det har brukt Store Lungeg\xc3\xa5rdsvann som s\xc3\xb8ppeldynge. I \xc3\xa5revis har omr\xc3\xa5det ogs\xc3\xa5 fungert som dumpingstasjon for PCB-vinduer, som n\xc3\xa5 ligger i sedimentene.\n_START_SECTION_\nFremtiden\n_START_PARAGRAPH_\nDe gamle industrianleggene rundt Puddefjorden er for en stor del historie. Solheimsviken har n\xc3\xa5 g\xc3\xa5tt fra tungindustri til kontorpark. Det gamle industriomr\xc3\xa5det langs Damsg\xc3\xa5rdssundet og i M\xc3\xb8llendal i s\xc3\xb8renden av Store Lungeg\xc3\xa5rdsvann er blitt nye boligomr\xc3\xa5det. I et h\xc3\xb8ringsutkast i 2003 foreslo Nykrohnborg vel ved Rolf Rasmussen en gang- og sykkelbro over Puddefjorden til M\xc3\xb8hlenpris og universitetsomr\xc3\xa5det p\xc3\xa5 Nyg\xc3\xa5rdsh\xc3\xb8yden. Broen Sm\xc3\xa5pudden ble offisielt \xc3\xa5pnet 14. juni 2016._NEWLINE_Ved at b\xc3\xa5de Hurtigrute-terminalen og containeromr\xc3\xa5det n\xc3\xa5 blir flyttet lenger ut mot Byfjorden, er det lite igjen av de store skipene.\n_START_SECTION_\n\xc2\xabPuddefjordsvise\xc2\xbb\n_START_PARAGRAPH_\n\xc2\xabPuddefjordsvise\xc2\xbb ble innspilt av Sverre Robert og Ragnar Solheim, sang med Grandkjellerens orkester Dir.: Magnus Larsen i Oslo i desember 1952. Den ble utgitt p\xc3\xa5 78-platen His Master's Voice A.L.\xc2\xa03253. Senere innspilt av Bergeners p\xc3\xa5 platen Frekk \xc3\xa5 tidi."